Oficiālais Vēstnesis L 338 , 05/12/1990 Lpp. 0003 - 0006

Speciālizdevums somu valodā: Nodaļa 3 Sējums 35 Lpp. 0179

Speciālizdevums zviedru valodā: Nodaļa 3 Sējums 35 Lpp. 0179



Padomes Regula (EEK) Nr. 3500/90 (1990. gada 27. novembris), ar kuru groza Regulu (EEK) Nr. 2261/84, ar ko paredz vispārīgus noteikumus attiecībā uz atbalsta piešķiršanu par olīveļļas ražošanu un atbalstu olīveļļas ražotāju organizācijām EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 3499/90 [2], un jo īpaši tās 5. panta 4. punktu, ņemot vērā Komisijas priekšlikumu, tā kā Regulas Nr. 136/66/EEK 5. pantā paredzēts, ka atbalstu par olīveļļas ražošanu, pamatojoties uz faktiski saražoto eļļas daudzumu, piešķir tiem olīvu audzētājiem, kuri vienā tirdzniecības gadā vidēji saražo vismaz 500 kilogramus, un citiem olīvu audzētājiem, pamatojoties uz olīvkoku skaitu, ražošanas potenciālu un ražu no šādiem kokiem, kas noteikta saskaņā ar standarta metodi, ar nosacījumu, ja ienākušās olīvas patiešām ir novāktas; tā kā, lai uzlabotu uzraudzību attiecībā uz eļļas spiestuvju vispārējo darbību un daudzumiem, par kuriem var pretendēt uz atbalstu, visos gadījumos atbalsta būtu jāpiešķir ar nosacījumu, ka olīvas tiek izspiestas apstiprinātās spiestuvēs un pretendents uzrāda to apliecinošu dokumentu; tā kā, lai stabilizētu sniegtā standarta atbalsta apjomu, izvairoties no lielām ražas svārstībām dažādos tirdzniecības gados, būtu jāparedz, ka atbalstu izmaksā, pamatojoties uz vidējo ražu iepriekšējos četros tirdzniecības gados; tā kā attiecībā uz olīvu audzētājiem, kuri vienā tirdzniecības gadā saražo vismaz 500 kilogramus, šķiet atbilstošāk avansu izmaksāt, pamatojoties uz katra olīvu audzētāja saražoto daudzumu; tā kā būtu jāparedz arī sistēma ātrākai avansa izmaksai ražotājiem, kas ir ražotāju organizācijas dalībnieki, saistot to ar dokumentu pārbaudi, ko veic organizācijas; tā kā, lai uzlabotu atbalsta sistēmas pārvaldību, būtu labāk jādefinē dokumentu pārbaudes, kas jāveic organizācijām, un pārbaudes, kas jāveic dalībvalstīm, lai izmaksātu atbalstu; tā kā, ņemot vērā Portugāles īpašo stāvokli, šai dalībvalstij būtu jāatļauj uz ierobežotu laiku piemērot īpašus pasākumus attiecībā uz apstiprinātajām spiestuvēm, kā arī gadījumos, kad ražotāji olīvas pārdod; tā kā attiecīgi būtu jāgroza Regula (EEK) Nr. 2261/84 [3], kurā jaunākie grozījumi izdarīti ar Regulu (EEK) Nr. 1226/89 [4], IR PIEŅĒMUSI ŠO REGULU. 1. pants Ar šo Regulu (EEK) Nr. 2261/84 groza šādi: 1. Regulas 2. pantā: a) panta 4. punktu aizstāj ar šo: "4. Olīvu audzētājiem, kuri vienā tirdzniecības gadā vidēji saražo vismaz 500 kilogramus olīveļļas, piešķir atbalstu saskaņā ar Regulas Nr. 136/66/EEK 5. panta 2. punkta pirmo ievilkumu attiecībā uz eļļas daudzumu, kas faktiski saražots apstiprinātā spiestuvē. Pārējiem audzētājiem atbalstu piešķir saskaņā ar Regulas Nr. 136/66/EEK 5. panta 2. punkta otro ievilkumu, un tās apmērs ir vienāds ar daudzumu, ko iegūst, piemērojot vidējos olīvu ražas un iegūtās eļļas daudzumus iepriekšējos četros tirdzniecības gados, ko nosaka ar standarta metodi saskaņā ar šīs regulas 18. pantu, ņemot vērā ražojošo olīvkoku skaitu un, pieņemot, ka olīvu pārstrāde eļļā notiek apstiprinātā spiestuvē."; b) minētā panta 5. punkta pirmajā daļā skaitli "400" aizstāj ar "500". 2. Regulas 3. pantā: a) panta 3. punktu aizstāj ar šo: "3. Olīvu audzētāji, kas ir ražotāju organizācijas biedri, līdz noteiktam datumam iesniedz savā organizācijā individuālu atbalsta pieteikumu, pievienojot pierādījumus tam, ka olīvas ir izspiestas apstiprinātā spiestuvē."; b) minētā panta 6. punktu aizstāj ar šo: "6. Olīvu audzētāji, kas nav ražotāju organizācijas biedri, līdz noteiktam datumam iesniedz attiecīgās dalībvalsts kompetentajām iestādēm atbalsta pieteikumu, pievienojot pierādījumus tam, ka olīvas ir izspiestas apstiprinātā spiestuvē." 3. Regulas 6. pantu aizstāj ar šo: "6. pants 1. Atzītas ražotāju organizācijas, kas nav Regulas Nr. 136/66/EEK 20.c panta 2. punktā minētas apvienības dalībnieces: - saskaņā ar 3. panta 1. punktu iesniedz laukaugu deklarācijas par visiem saviem biedriem, - reizi mēnesī standartizētā formā, ko var elektroniski apstrādāt, kā paredzēts 16. pantā, iesniedz savu biedru atbalsta pieteikumus. Atbalstu prasa par daudzumiem, ko saražojuši organizācijas biedri, kuri pabeiguši eļļas ražošanu, ja ir veiktas 8. panta 1. punktā paredzētās pārbaudes un izpildīti no tām izrietošie pienākumi. Visus pieteikumus, kas attiecas uz vienā un tajā pašā tirdzniecības gadā saražoto, jāiesniedz līdz noteiktam datumam, pretējā gadījumā tos noraida, - saņem no attiecīgās dalībvalsts ražošanas atbalsta avansu, kā minēts 12. pantā, un atbalsta atlikumu un pēc iespējas drīz to sadala biedriem — olīvu audzētājiem. 2. Ja ražotāju organizācija ietilpst šādu organizāciju apvienībā, tad tās biedru — olīvu audzētāju laukaugu deklarācijas un atbalsta pieteikumus iesniedz apvienība." 4. Regulas 7. pantu atceļ. 5. Regulas 8. pantu aizstāj ar šādu: "8. pants 1. Pirms atbalsta pieteikuma iesniegšanas ražotāju organizācija pārbauda: - katra tās biedra iesniegto dokumentu atbilstību 3. pantā minētajām saistībām, jo īpaši pierādījumu esamību tam, ka olīvas ir izspiestas apstiprinātā spiestuvē, - attiecībā uz olīvu audzētājiem, kas vienā tirdzniecības gadā vidēji saražo vismaz 500 kilogramus olīveļļas, — vai katra audzētāja sniegtās ziņas par izspiesto olīvu un iegūtās eļļas daudzumiem atbilstu olīvu un eļļas daudzumiem, kas uzrādīti pierādījumā par olīvu spiešanu. 2. Ražotāju organizācija nosūta attiecīgās dalībvalsts kompetentajām iestādēm ziņas par saviem biedriem tad, ja nav konstatēta 1. punkta otrajā ievilkumā minētā atbilstība." 6. Regulas 10. panta pirmo ievilkumu aizstāj ar šādu: "— koordinē tās veidojošo organizāciju darbību un nodrošina, lai minētā darbība saskanētu ar šo regulu, jo īpaši tieši un noteiktā procentuālā daudzumā gadījumu pārbauda veidu, kādā tiek veiktas 8. pantā paredzētās pārbaudes,". 7. Regulas 12. pantu aizstāj ar šādu: "12. pants 1. Katrs olīvu audzētājs, kas vienā tirdzniecības gadā vidēji saražo vismaz 500 kilogramus olīveļļas, var saņemt avansu pieprasītā atbalsta apmērā. 2. Olīvu audzētājiem, kas ir ražotāju organizācijas biedri, minēto avansu: - aprēķina, reizinot saskaņā ar 17.a panta 2. punktu noteikto atbalsta apjomu par vienību ar 90 % no atbalsta pieteikumā minētā eļļas daudzuma, - nepiešķir, ja nav veiktas 8. panta 1. punktā minētās pārbaudes un 14. panta 3.a punkta otrajā ievilkumā minētās pārbaudes uz vietas, neierobežojot citas vajadzības gadījumā veicamas pārbaudes. 3. Olīvu audzētājiem, kas nav ražotāju organizāciju dalībnieki, un dalībniekiem, kuriem nevar piemērot 2. punktu, minēto avansu: a) aprēķina, reizinot saskaņā ar 17.a panta 2. punktu noteikto atbalsta apjomu par vienību ar atbalsta pieteikumā norādīto eļļas daudzumu; b) nepiešķir, ja: - saskaņā ar 18. pantu attiecīgajam tirdzniecības gadam nav noteiktas olīvu raža un saražotās eļļas daudzums, - ja nav veiktas 8. panta 1. punktā minētās pārbaudes un 14. panta 3.a punktā minētās pārbaudes uz vietas. ." 8. Regulas 14. pantā: a) panta 2. punktu aizstāj ar šo: "2. Ražotājas dalībvalstis pārbauda visu ražotāju organizāciju un apvienību darbību un jo īpaši, vai šīs organizācijas veic pārbaudes atbilstīgi 8. panta 1. punktam un 10. panta pirmajam ievilkumam."; b) pantu papildina ar šādu punktu: "3. a Lai izmaksātu atbalstu olīvu audzētājiem, kas vienā tirdzniecības gadā vidēji saražo vismaz 500 kilogramus olīveļļas, dalībvalstis pārbauda: - laukaugu deklarāciju precizitāti, pamatojoties uz noteiktiem kritērijiem, - atbilstību starp atbalsta pieteikumā norādīto eļļas daudzumu un apstiprināto spiestuvju preču uzskaites datos minēto attiecīgo daudzumu, - atbilstību starp olīvu daudzumu, ko audzētājs deklarējis kā pārstrādātu apstiprinātās eļļas spiestuvēs, un laukaugu deklarācijā sniegtajām ziņām, vērtējot pēc noteiktiem kritērijiem."; c) panta 4. punktu aizstāj ar šādu: "4. Attiecībā uz olīveļļu, kas minēta Regulas Nr. 136/66/EEK pielikuma 1. daļā un ko ražojuši olīvu audzētāji, kuru saražotais vidējais daudzums ir mazāks nekā 500 kilogramu olīveļļas vienā tirdzniecības gadā, būtu jāpārbauda: - laukaugu deklarāciju precizitāte, pamatojoties uz noteiktiem kritērijiem, - pierādījumu esamība par to, ka olīvas ir izspiestas apstiprinātā spiestuvē." 9. Regulas 15. panta 3. punktu aizstāj ar šādu: "3. Ja 13. un 14. pantā paredzētajās pārbaudēs konstatē neatbilstību apstiprinātas eļļas spiestuves preču uzskaites datiem, tad attiecīgā dalībvalsts, neierobežojot citas sankcijas, kas var būt piemērotas minētajai spiestuvei, attiecībā uz katru ražotāju, kas vienā tirdzniecības gadā vidēji saražo vismaz 500 kilogramus olīveļļas un kas savu olīvu ražu pārstrādājis minētajā spiestuvē, nosaka eļļas daudzumu, par kuru tiks piešķirts atbalsts." 10. Regulas 17.a pantu aizstāj ar šādu: "17.a pants 1. Komisija līdz 1. decembrim attiecīgajam tirdzniecības gadam nosaka vidējo olīvu ražu un eļļas guvumu četros iepriekšējos tirdzniecības gados. 2. Līdz 1. aprīlim attiecīgajam tirdzniecības gadam saskaņā ar Regulas Nr. 136/66/EEK 38. pantā paredzēto kārtību nosaka: - paredzamo ražošanas apjomu, - ražošanas atbalsta apjomu par vienību, ko var izmaksāt avansā. Minētajam apjomam jābūt tādam, lai, ņemot vērā ražošanas apstākļus attiecīgajā tirdzniecības gadā, izvairītos no riska veikt neattaisnotus maksājumus olīvu audzētājiem. 3. Ne vēlāk kā sešus mēnešus pēc tirdzniecības gada beigām attiecībā uz konkrēto gadu un saskaņā ar 2. punktā minēto kārtību nosaka: - faktiski saražoto daudzumu, par kuru tiek atzītas tiesības saņemt atbalstu, - ražošanas atbalsta par vienību apjomu, kas paredzēts saskaņā ar Regulas Nr. 136/66/EEK 5. panta 1. punkta piektās daļas b) apakšpunktu un izmaksājams ražotājiem, kuri vienā tirdzniecības gadā saražo vismaz 500 kilogramus eļļas, - daudzumu, ko pārnes uz nākamo tirdzniecības gadu, ja pirmajā ievilkumā minētais saražotais daudzums ir mazāks par noteikto maksimālo daudzumu. 4. Dalībvalstis līdz 15. martam paziņo Komisijai attiecīgajā gadā paredzamo olīveļļas ražošanas apjomu. Komisija var izmantot citus informācijas avotus un vajadzības gadījumā uzdot veikt pētījumus vai apsekojumus saistībā ar olīveļļas ražošanu." 11. Regulas 21. pantā datumu "1990. gada 1. janvāris" aizstāj ar "1995. gada 1. janvāris". 2. pants 1. Lai nodrošinātu vienmērīgu pāreju no pašlaik spēkā esošās kārtības uz kārtību, kas izveidota ar šo regulu, Komisija saskaņā ar Regulas Nr. 136/66/EEK 38. pantu var lemt par jebkādiem pasākumiem, kas vajadzīgi 1990./91. tirdzniecības gadā. 2. Atkāpjoties no šīs regulas noteikumiem un attiecībā uz 1990./91. un 1991./92. tirdzniecības gadu: - Portugāle var piešķirt pagaidu apstiprinājumu spiestuvēm, kas atrodas tās teritorijā, ar nosacījumu, ka šo spiestuvju preču uzskaites dati ietver vismaz izspiesto olīvu un iegūtās eļļas daudzumus attiecībā uz katru personu, kas spiedusi olīvas šādās spiestuvēs, - ja visas vai daļu no izaudzētajām olīvām pārdod un nav iespējams iesniegt pierādījumus par olīvu spiešanu apstiprinātā spiestuvē, olīvu audzētājam Portugālē var piešķirt ražošanas atbalstu saskaņā ar Regulas (EEK) Nr. 2261/84 2. panta 4. punkta otro daļu, ar nosacījumu, ka tiek iesniegts olīvu pārdošanu apliecinošs dokuments. 3. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1990. gada 27. novembrī Padomes vārdā — priekšsēdētājs V. Saccomandi [1] OV 172, 30.9.1966., 3025./66. lpp. [2] OV L 338, 5.12.1990., 1. lpp. [3] OV L 208, 3.8.1984., 3. lpp. [4] OV L 128, 11.5.1989., 17. lpp. --------------------------------------------------